Opozorilo: Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.

Neuradno prečiščeno besedilo Uredbe o določitvi cen zemeljskega plina iz plinskega sistema obsega:
· Uredbo o določitvi cen zemeljskega plina iz plinskega sistema (Uradni list RS, št. 98/22 z dne 21. 7. 2022),

· Uredbo o spremembah in dopolnitvah Uredbe o določitvi cen zemeljskega plina iz plinskega sistema (Uradni list RS, št. 138/22 z dne 28. 10. 2022),
· Uredbo o dopolnitvah Uredbe o določitvi cen zemeljskega plina iz plinskega sistema (Uradni list RS, št. 12/23 z dne 27. 1. 2023).
UREDBA
o določitvi cen zemeljskega plina iz plinskega sistema

(neuradno prečiščeno besedilo št. 2)
1. člen
(1) Ta uredba določa najvišjo dovoljeno drobnoprodajno ceno zemeljskega plina iz plinskega sistema transportnega in distribucijskega omrežja (v nadaljnjem besedilu: zemeljski plin) za gospodinjske odjemalce, za končne odjemalce plina, ki oskrbujejo s toploto več gospodinjstev preko skupne kurilne naprave v lasti ali solasti teh gospodinjstev (v nadaljnjem besedilu: skupni gospodinjski odjemalec), za osnovne socialne službe, kot jih določa druga alineja prvega odstavka 117. člena Zakona o oskrbi s plini (Uradni list RS, št. 204/21), (v nadaljnjem besedilu: osnovne socialne službe), vrtce, osnovne šole, zdravstvene domove, ki so priključeni na distribucijski sistem, in za odjemalce, ki so na dan uveljavitve te uredbe mali poslovni odjemalci, kot jih določa Zakon o oskrbi s plini (Uradni list RS, št. 204/21), ter za izvajalce gospodarske javne službe distribucije toplote, ki izvajajo distribucijo toplote skladno z določbami Zakona o oskrbi s toploto iz distribucijskih sistemov (Uradni list RS, št. 44/22) ter za druge proizvajalce toplote (v nadaljnjem besedilu: distributerji toplote) za plin za proizvodnjo toplote za gospodinjske odjemalce, osnovne socialne službe, vrtce, osnovne šole in zdravstvene domove.
(2) Ta uredba se uporablja tudi za nadomestno in osnovno oskrbo z zemeljskim plinom v skladu z 18.a in 80.b členom Zakona o oskrbi s plini (Uradni list RS, št. 204/21 in 121/22).
2. člen
Cena iz prejšnjega člena se določi na enoto proizvoda, ki je ena kilovatna ura, brez DDV.

3. člen
(1) Najvišja dovoljena drobnoprodajna cena zemeljskega plina za gospodinjske odjemalce in skupne gospodinjske odjemalce je 0,073 €/kWh.

(2) Najvišja dovoljena drobnoprodajna cena zemeljskega plina za osnovne socialne službe, vrtce, osnovne šole, zdravstvene domove in za male poslovne odjemalce je 0,079 €/kWh.

(3) Najvišja dovoljena drobnoprodajna cena zemeljskega plina, ki je potreben za proizvodnjo toplote za gospodinjske odjemalce, za distributerje toplote je 0,073 €/kWh.

(4) Najvišja dovoljena drobnoprodajna cena zemeljskega plina, ki je potreben za proizvodnjo toplote za osnovne socialne službe, vrtce, osnovne šole in zdravstvene domove, za distributerje toplote je 0,079 €/kWh.

(5) Porabljen zemeljski plin skupnih gospodinjskih odjemalcev se za namen obračuna razdeli v skladu z obstoječimi ključi razdelitve stroškov, določenimi v pogodbah ali sporazumih med upravniki in etažnimi lastniki oziroma v sporazumih med etažnimi lastniki.
3.a člen

(1) Najvišja dovoljena drobnoprodajna cena zemeljskega plina za nadomestno in osnovno oskrbo z zemeljskim plinom za gospodinjske odjemalce in skupne gospodinjske odjemalce je 0,073 €/kWh.

(2) Najvišja dovoljena drobnoprodajna cena zemeljskega plina za nadomestno in osnovno oskrbo z zemeljskim plinom za osnovne socialne službe, vrtce, osnovne šole, zdravstvene domove in za male poslovne odjemalce je 0,079 €/kWh.
4. člen
Dobavitelji, ki od uveljavitve te uredbe dobavljajo zemeljski plin odjemalcem zemeljskega plina iz 1. člena te uredbe, ne smejo prenehati z dobavo tem odjemalcem. Dobavitelji morajo tem odjemalcem na njihovo zahtevo dati ponudbo za dobavo zemeljskega plina in skleniti pogodbo o dobavi. S tem odjemalci ne izgubijo pravice do menjave dobavitelja.


Uredba o določitvi cen zemeljskega plina iz plinskega sistema (Uradni list RS, št. 98/22) vsebuje naslednji končni določbi:

»KONČNI DOLOČBI
5. člen

Ta uredba se začne uporabljati 1. septembra 2022, razen 4. člena te uredbe, ki se začne uporabljati z dnem uveljavitve te uredbe.

6. člen

Ta uredba začne veljati naslednji dan po objavi v Uradnem listu Republike Slovenije in velja do 31. avgusta 2023.«.


Uredba o spremembah in dopolnitvah Uredbe o določitvi cen zemeljskega plina iz plinskega sistema (Uradni list RS, št. 138/22) vsebuje naslednjo končno določbo:

»KONČNA DOLOČBA

5. člen

Ta uredba začne veljati 1. novembra 2022.«.



Uredba o dopolnitvah Uredbe o določitvi cen zemeljskega plina iz plinskega sistema (Uradni list RS, št. 12/23) vsebuje naslednjo prehodno in končno določbo:

»PREHODNA IN KONČNA DOLOČBA

3. člen

Najvišja dovoljena cena zemeljskega plina iz novega četrtega odstavka 3. člena uredbe se uporablja za zemeljski plin za proizvodnjo toplote, dobavljen v obdobju od 1. januarja 2023 do 31. avgusta 2023.

4. člen

Ta uredba začne veljati naslednji dan po objavi v Uradnem listu Republike Slovenije.«.
